CELEX: 62013TN0397
Language: fi
Date: 2013-08-06 00:00:00
Title: Asia T-397/13: Kanne 6.8.2013 — Tilly-Sabco v. komissio

5.10.2013   
            
            
               FI
            
            
               Euroopan unionin virallinen lehti
            
            
               C 291/4
            
         Kanne 6.8.2013 — Tilly-Sabco v. komissio
   (Asia T-397/13)
   2013/C 291/04
   Oikeudenkäyntikieli: ranska
   
      Asianosaiset
   
   
      Kantaja: Tilly-Sabco (Guerlesquin, Ranska) (edustajat: asianajajat R. Milchior ja F. Le Roquais)
   
      Vastaaja: Euroopan komissio
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               ottamaan tutkittavaksi siipikarjanliha-alan vientitukien vahvistamisesta 18.7.2013 annetun komission täytäntöönpanoasetuksen (EU) N:o 689/2013 (EUVL L 196, 19.7.2013) kumoamista koskevan kanteen
            
         
               —
            
            
               kumoamaan siipikarjanliha-alan vientitukien vahvistamisesta 18.7.2013 annetun komission täytäntöönpanoasetuksen (EU) N:o 689/2013 (EUVL L 196, 19.7.2013)
            
         
               —
            
            
               velvoittamaan komission korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kanteensa tueksi kantaja vetoaa viiteen kanneperusteeseen.
   
               1)
            
            
               Ensimmäinen kanneperuste, joka koskee virheellistä menettelyä, koska hallintokomitean työjärjestystä ei ole noudatettu siltä osin kuin komissio ei ole antanut komitean tutkia kaikkia seikkoja, jotka ovat olleet tarpeellisia, jotta tämä voisi antaa lausuntonsa hyväksyttävästä tekstistä asetuksen N:o 182/2011 (1) mukaisesti.
            
         
               2)
            
            
               Toinen kanneperuste, joka koskee menettelyvirhettä ja toimivallan puuttumista, koska riidanalaisen asetuksen on allekirjoittanut maatalouden ja maaseudun kehittämisen pääosaston pääjohtaja komission puheenjohtajan nimissä, mutta valtuutuksesta tai omavarmenteisesta todistuksesta ei ole esitetty näyttöä.
            
         
               3)
            
            
               Kolmas kanneperuste, joka koskee riidanalaisen asetuksen puutteellisia perusteluja siltä osin kuin
               
                           —
                        
                        
                           asetuksen johdanto-osan kuudes perustelukappale ei riitä perusteluksi asetukselle, jolla kantajan mukaan poiketaan komission tavanomaisesta käytännöstä, jolla tukien määrä vahvistetaan kyseisten tuotteiden yhteisön markkinoilla vallitsevien hintojen ja maailmanlaajuisilla markkinoilla vallitsevien hintojen välisen eron perusteella, ja
                        
                     
                           —
                        
                        
                           perustelut ovat epäjohdonmukaiset ja ristiriitaiset siltä osin kuin ne ovat aiemman täytäntöönpanoasetuksen N:o 360/2013 toisinto ja siltä osin kuin niissä ei oteta huomioon kehitysnäkymiä koskevia asetuksen N:o 1234/2007 (2) 164 artiklassa säädettyjä edellytyksiä.
                        
                     
         
               4)
            
            
               Neljäs kanneperuste, joka koskee lain rikkomista tai ainakin ilmeistä arviointivirhettä siltä osin kuin komission hallintokomitealle antamat tiedot eivät täytä asetuksen N:o 1234/2007 164 artiklan 3 kohdan mukaisia edellytyksiä.
            
         
               5)
            
            
               Viides kanneperuste, joka koskee perustellun luottamuksen loukkaamista siltä osin kuin kantaja saattoi perustellusti luottaa komissiolta saamiensa vakuutusten nojalla siihen, että positiivisten tukimäärien järjestelmä jatkuisi nykyisen yhteisen maatalouspolitiikan päättymiseen asti.
            
         
      (1)  Yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, 16.2.2011 annettu Euroopan parlamentin ja neuvoston asetus N:o 182/2011 (EUVL L 55, s. 13).
   
      (2)  Maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä 22.10.2007 annettu neuvoston asetus (EY) N:o 1234/2007 (yhteisiä markkinajärjestelyjä koskeva asetus) (EUVL L 299, s. 1)